**Gjert Edvard Bonde** (født 27. januar 1885 i Slagen i Sem herred, død 2. april 1966 i Bergen) var en norsk ingeniør og politiker. Han var en ledende ideolog i Samfundspartiet, som ble ledet av Bertram Dybwad Brochmann.

Familie og yrke
---------------

Han var sønn av skipsreder Gjert Edvard Bonde (1835–1896) og hustru Julie Bernhardine Hauff (1848–1927).

Etter artium ved Kristiania katedralskole i 1903 hadde han sine ingeniørstudier ved Kristiania tekniske skole og Eidgenössische Technische Hochschule Zürich. Han foretok også studiereiser til Sverige, Tyskland, Frankrike, Sveits og Italia.

Bonde var bygningskonduktør i 1906 og anleggsingeniør ved kraftanlegget Vemork ved Rjukan fra 1907 til 1916. Fra 1916 var han selvstendig næringsdrivende som teknisk konsulent med bosted på Voss og kontor i Bergen, og hadde utarbeidelse av reguleringsplaner for herredsbyer på landet som sin spesialitet. Han flyttet etter hvert til Bergen. Han var også ansatt i Statens veivesen, i vitenskapelig arbeid og ved et arkitektkontor i ett år. han var en flittig skribent i *Teknisk Ukeblad*.

Han giftet seg i 1918 med Julie Cecilie Hopstock fra Vik i Sogn. Han ble enkemann i 1951, og giftet seg på nytt i 1952 med Agda Gohde.

Politisk arbeid
---------------

Bonde var medlem av Samfundspartiets landsstyre fra 1933 til 1953. Partiet var sentrert rundt forfatteren Bertram Dybwad Brochmann. Bonde beskrev i 1936 partiet som «et oplysningsparti og et radikalt, konservativt fremskrittsparti». Bonde var partiets 1. vararepresentant til Stortinget fra Bergen i perioden 1934–1936, etter at Brochmann ble sensasjonelt innvalgt. I 1934 var Bonde innkalt som vararepresentant, og ble den eneste representanten som stemte imot steriliseringsloven av 1934, som gav adgang til å tvangssterilisere sinnssyke og personer med «særlig mangelfullt utviklede sjelsevner», så vel som tatere. I odelstingsdebatten uttalte han: «Jeg finner at dette forslaget som i dag er lagt frem for Odelstinget, er et av de farligste lovforslag som overhodet har sett dagens lys i landet.»

Bonde fungerte også som bestyrer i Det Frie Samfunds Forlag, som Brochmann grunnla, fra opprettelsen i 1929 og redaktør i den tilknyttede avisen *Samfundsliv* fra 1933 til 1939. Som redaktør ble han i 1938 tiltalt for en artikkel som han mente skulle verne om grunnloven og forsvare melkebøndene i Fana mot politiets opptreden. Han ble idømt 300 kroner eller 21 dagers fengsel samt saksomkostninger. Han var redaktør i *Det Nye Samfund* 1958–1959 og *Det Nye Samfundsliv* 1959–1963. Bonde utgav også flere bøker og artikler, deriblant en grundig redegjørelse for Brochmann og Samfundspartiets økonomiske politikk like før sin død.

Referanser
----------

1. ↑   Stortinget og statsrådet : 1915–1945. B. 1 : Biografier, side(r) 141[Hentet fra Wikidata]
2. ↑  «Dødsannonse». *VG*: 20. 4. april 1966.
3. ↑  Sørensen, Øystein (1991). *Solkors og solidaritet. Høyreautoritær samfunnstenkning i Norge ca. 1930–1945*. Oslo: Cappelen. s. 73 og 81.
4. 1 2 3 4 5 6  Biografisk informasjon om Gjert E. Bonde , NSD Norsk senter for forskningsdatas politikerarkiv (nedlagt)
5. 1 2 3 4  Berner, Jørgen H. og Aalheim, Trygve (1953). *Studentene fra 1903. Biografiske oplysninger samlet til 50-års-jubileet 1953*. Oslo. s. 32. CS1-vedlikehold: Flere navn: forfatterliste (link)
6. ↑  Jæger, Herman, Gjerløw, Jens Olaf og Lyche, Kai (1928). *Studentene fra 1903. Oplysninger samlet til 25-års-jubileet 1928*. Oslo. s. 45. CS1-vedlikehold: Flere navn: forfatterliste (link)
7. ↑  «Ministerialbok for Domkirken prestegjeld 1906–1921 (1301M1)». Digitalarkivet. Besøkt 24. september 2019.
8. ↑  «Vigselsbok (borgerlig) for Bergen byfogd 1952–1952». Digitalarkivet. Arkivert fra originalen 24. september 2019. Besøkt 24. september 2019.
9. ↑  Bonde, Gjert E. (1936). *Nyorientering. En oversikt over Samfundspartiets ideologi og retningslinjer*. Bergen: Det Frie Samfunds Forlag. s. 90.
10. ↑  Haave, Per (2000). *Sterilisering av tatere 1934-1977 : en historisk undersøkelse av lov og praksis*. Oslo: Norges forskningsråd. ISBN 82-12-01446-0.
11. ↑  Høeg, Tom Arbo (1974). *Norske aviser 1763–1969. Registerbind*. Universitetsbiblioteket i Oslo. s. 123.

Eksterne lenker
---------------

* (no) Gjert E. Bonde hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** KulturNav
 |